สังคมข่าวหุ้น
*ดัชนีตลาดหุ้นแกว่งตัวในกรอบแคบมา 2 วันทำการแล้ว หรือเป็นการ “พักตัว” และไม่ยอม “พักฐาน” สะท้อนว่า หุ้นที่นักลงทุนต่างชาติเข้ามาเก็บก่อนหน้านี้ น่าจะยังไม่ถูกขายทำกำไรออกมาแน่ ๆ ส่วนบรรดากองทุนยังซื้อสลับขายอยู่ ทว่าภาพรวมตลอดตั้งแต่ต้นปี กองทุนยังซื้อสุทธิกว่า 3 หมื่นล้านบาท
13 มิ.ย. 2562

คาเฟอีน
*ดัชนีตลาดหุ้นแกว่งตัวในกรอบแคบมา 2 วันทำการแล้ว หรือเป็นการ “พักตัว” และไม่ยอม “พักฐาน” สะท้อนว่า หุ้นที่นักลงทุนต่างชาติเข้ามาเก็บก่อนหน้านี้ น่าจะยังไม่ถูกขายทำกำไรออกมาแน่ ๆ ส่วนบรรดากองทุนยังซื้อสลับขายอยู่ ทว่าภาพรวมตลอดตั้งแต่ต้นปี กองทุนยังซื้อสุทธิกว่า 3 หมื่นล้านบาท
*หุ้น “มิตรสิบ” MITSIB น้องใหม่ในตลาดหลักทรัพย์ mai ยืนเหนือไอพีโอราคา 2.50 บาทได้เพียง 2 วัน พอมาเมื่อวานนี้หลุดจองซะแล้ว แถมถูกทิ้งด้วยไม้ใหญ่อย่างโหดจาก 2.54 บาท ลงมาเหลือ 2.46 บาท ในช่วงเวลา 4 โมงเย็นพอดี พอมาแบบนี้ออกกันไม่ทันแน่นอนสำหรับคนที่ถืออยู่ ส่วนราคาปิดตลาด  2.44 บาท โอกาสกลับขึ้นไปยืนเหนือจอง น่าจะใช้เวลาสักพักใหญ่เลยล่ะ เพราะพี/อี ตอนนี้ 31 เท่า ต้องลุ้นกำไรไตรมาส 2/62 ออกมาสวย ๆ หรือมากกว่าคาดการณ์นั่นแหละ
*หุ้นไทยพาณิชย์ หรือ SCB ช่วงเช้าราคาถูกกดลงไป เพื่อ “เก็บของ” หลังจากนั้น ในช่วงเปิดตลาดภาคบ่ายราคาค่อยดีดตัวขึ้นมา แล้วเวลา 15.30 น. พลิกกลับขึ้นมาเป็นบวกได้ สรุปแล้วช่วงเช้า ขายหมูกันถ้วนหน้าเลย ทั้งที่ “ข่าวหุ้นธุรกิจ” และโบรกฯ หลายแห่งต่างออกมาแนะนำแล้วว่า ให้เก็บไว้ในพอร์ต ทยอยสะสมไป เพราะปัจจัยบวกหนุนเพียบ โดยเฉพาะประเด็นขายหุ้น SCBLife ที่จะแล้วเสร็จในปีนี้อย่างแน่นอน มีโอกาสบันทึกกำไรพิเศษไม่ต่ำกว่า 2-3 หมื่นล้านบาท
*หุ้น “ทีคิวเอ็ม คอร์ปอเรชั่น” หรือ TQM  กลับมาคึกคึกอีกครั้ง หลังราคาเคลื่อนไหวในกรอบ 32-33 บาทมาพักใหญ่ ล่าสุดเมื่อวานนี้วอลุ่มกระโดดขึ้นมาเป็น 204 ล้านบาท ราคาบวก 2.25 บาท ปิดที่ 36.50 บาท เปลี่ยนแปลง +6.57%  หุ้นตัวนี้ “พื้นฐานแน่นเปรี๊ยะ” อยู่แล้ว กำไรไตรมาส 2 ออกมาดี หากนักลงทุนคนไหน จับรอบการวิ่งขึ้นลงของราคาได้ เชื่อว่ากำไรแน่นอน ส่วนโอกาสที่หุ้นจะวูบลงไปหนัก ๆ ไม่น่าจะมี เว้นแต่ถูกทุบเพื่อ “เก็บของ” เท่านั้น ราคาเป้าหมายของโบรกฯ อยู่ระหว่าง   40.00–42.00 บาท
*หุ้น BEM หลังถูกข่าวลือกระหน่ำ เมื่อวันก่อนหน้านี้ ทำเอาราคาลงหนัก ส่วนเมื่อวานนี้ราคาเริ่มจะนิ่ง ๆ ปิดตลาดลงไปเพียง 0.10 บาท ปิด 11.30 บาท แต่มูลค่าการซื้อขายยังมากสุดบนกระดานกว่า 2,894 ล้านบาท แต่ก็เชื่อว่าหากราคาลงมามากกว่านี้ มีนักลงทุนพร้อมรับเช่นกัน โดยเฉพาะบริเวณแนวรับ 11.00 บาท กางมุ้งรอกันเพียบ ขณะที่ “เสี่ยหนู” อนุทิน ชาญวีรกูล ออกมาปัดข่าวเรื่องจะไม่ยืดสัมปทานของ BEM ว่าไม่เป็นความจริง หลังมีข่าวยืนยันว่า ภูมิใจไทย จะได้กระทรวงคมนาคม
*ต่างชาติกลับมาซื้อเพิ่มอีก 2,890 ล้านบาท ส่งผลเดือนนี้ซื้อไปแล้วกว่า 19,573 ล้านบาท และนับจากต้นปีซื้อทั้งหมด 13,536 ล้านบาท เรียกได้ว่าแรงซื้อยังไม่ถึงกับแผ่ว และน่าจะมีหุ้นขนาดใหญ่ที่อยู่ในเป้าหมายของต่างชาติ ราคายังถูกอยู่ในกระดาน เช่น SCB, ADVANC, SCC, CPF ขณะที่นักลงทุนสถาบันกลับขายออกมา 3,715 ล้านบาท สรุปแล้ว สองฝั่งนี้โยนหุ้นกันไปมาสนุกสนาน
*ธนาคารอาคารสงเคราะห์ (ธอส.) แจ้งปิดให้บริการ Mobile Application : GHB ALL และระบบ Internet Banking (www.ghbanksmart.com) ของธนาคารชั่วคราว ตั้งแต่เวลา 23.00 น. ของวันศุกร์ที่ 14 มิ.ย.นี้ และจะเปิดให้บริการตามปกติตั้งแต่เวลา 03.00 น. ของวันเสาร์ที่ 15 มิ.ย.นี้ เพื่อพัฒนาและเพิ่มประสิทธิภาพในการให้บริการธุรกรรมแบบดิจิทัลแก่ลูกค้าให้ดียิ่งขึ้น สอบถามเพิ่มเติมได้ที่ศูนย์ลูกค้าสัมพันธ์ (Call Center) โทร. 0-2645-9000 หรือ www.ghbank.co.th และ Facebook Fanpage ธนาคารอาคารสงเคราะห์
* “เฮียเนส” บรรณรงค์ พิชญากร เอ็มดีจากค่ายหลักทรัพย์บัวหลวง  ผุดโมเดลใหม่ “Bualuang Pop-up Investment Space” มุมลงทุนของคนรุ่นใหม่ที่ยกทั้งเวิร์กช็อปการลงทุน ผู้แนะนำการลงทุน และนวัตกรรมสุดล้ำ เข้ามาอยู่ในร้านกาแฟ และ co-working space ในหัวเมืองรอง ประเดิมแห่งแรก ร้าน The Plug Space จ.นครศรีธรรมราช ทุกวันศุกร์ เวลา 09.00-17.30 น.